[{"text_idx": "#000001", "text": "Lleisiwch eich barn ar wasanaethau mamolaeth Ysbyty Gwynedd cyn y dyddiad cau ddydd Llun"}, {"text_idx": "#000003", "text": "\u201cMae canoedd o bobl wedi arwyddo deiseb Plaid Cymru sydd yn gwrthwynebu unrhyw fwriad i is-raddio gwasanaethau mamolaeth yn Ysbyty Gwynedd, sydd yn dangos cryfder y teimlad am y mater yma yn lleol."}, {"text_idx": "#000005", "text": "\u201cRydw i eisoes wedi cyflwyno f\u2019ymateb i\u2019r ymgynghoriad, yn dweud ni allwn fforddio colli\u2019r adran famolaeth yn Ysbyty Gwynedd fel y mae, ac ni allwn dderbyn hyn fel cam cyntaf tuag at israddio\u2019r ysbyty yn gyffredinol. Gall etholwyr darllen fy ymateb ar fy ngwefan, ond byddwn hefyd yn annog cymaint o bobl a phosib i gyfrannu\u2019n uniongyrchol i\u2019r ymgynghoriad cyn y dyddiad cau ar Hydref 5ed.\u201d"}, {"text_idx": "#000007", "text": "Ymateb Rhun i\u2019r ymgynghoriad ar wasanaethau mamolaeth yng ngogledd Cymru:"}, {"text_idx": "#000008", "text": "Ysgrifennaf atoch i gyflwyno fy mewnbwn i\u2019ch ymgynghoriad ar wasanaethau mamolaeth yn y gogledd. Ysgrifennaf yn fy ro\u0302l fel Aelod Cynulliad Ynys Mo\u0302n, ac yn benodol rwyf am wneud sylwadau parthed cynlluniau ar gyfer Ysbyty Gwynedd, sef yr ysbyty cyffredinol sydd yn gwasanaethu fy etholwyr."}, {"text_idx": "#000009", "text": "Ni allaf or-bwysleisio fy mhryder am unrhyw gamau allai arwain at israddio gwasanaethau mamolaeth ac obstetreg yn Ysbyty Gwynedd. Rwyf am leisio fy ngwrthwynebiad i unrhyw fath gamau yn y modd cryfaf posibl."}, {"text_idx": "#000011", "text": "Mae 2500 o fabanod yn cael eu geni yn Ysbyty Gwynedd bob blwyddyn. Mae nifer uchel o\u2019r rheiny angen gofal ychwanegol yn ystod y genedigaeth. Y canlyniad o israddio i wasanaeth mamolaeth yn unig fyddai i orfodi cannoedd o famau beichiog i deithio i ysbyty arall gryn bellter i ffwrdd i dderbyn y gofal ychwanegol hwnnw, neu i gael eu cludo yno ar frys, gan roi\u2019r fam mewn perygl oherwydd yr oedi, a gan roi pwysau ychwanegol sylweddol ar wasanaethau Ambiwlans."}, {"text_idx": "#000012", "text": "Fodd bynnag mae pryderon eraill yngly\u0302n a\u0302 beth fyddai pen draw cam o\u2019r fath. Buasai\u2019r cam gwag hwn yn ddechrau ar broses o erydu gallu Ysbyty Gwynedd fel ysbyty gofal brys. Buasai yn golygu gostyngiad yn yr hyn gynigir o ran gwasanaeth paediatreg, er enghraifft, ac o ganlyniad fyddai\u2019r adran frys ddim yn un sy\u2019n gyflawn weithredol."}, {"text_idx": "#000013", "text": "Mae teimladau cryfion ar y mater hwn yn fy etholaeth ac ar draws y gogledd orllewin, fel sydd yna ar draws y gogledd mewn perthynas ag elfennau eraill o\u2019ch cynlluniau. Rwyf wedi dewis peidio ag ymateb i\u2019ch ymgynghoriad drwy lenwi\u2019r ffurflen ymgynghori swyddogol, am y rheswm eich bod, drwy\u2019r ddogfen honno, yn gwahodd pobl y gogledd i weithio yn erbyn ei gilydd, ac i ddewis eu hysbyty lleol nhw dros ysbytai eraill. Nid wyf yn barod i wneud hynny, ac nid yw\u2019n rhesymol i chi roi pobl y gogledd yn y sefyllfa honno. Dadlau achos Ysbyty Gwynedd wyf i \u2013 Ysbyty sy\u2019n gwbl allweddol i wasanaethu ardal eang, wledig. Ni allwn fforddio colli\u2019r adran famolaeth fel y mae, ac ni allwn dderbyn hyn fel cam cyntaf tuag at israddio\u2019r ysbyty yn gyffredinol."}]